text: Kolding-sejlere på medajle-kurs
  30 juli 2012 kl. 13.28
  Kolding-sejlerne Allan Nørregaard og Peter Lang beviste allerede på deres første konkurrencedag ved OL, at de har klasse til at sørge for, at Danmark igen er med fremme i medaljekampen i 49'er-klassen.
  Ved OL i Beijing i 2008 vandt Danmark guld efter et historisk og langstrakt drama, og nu har Danmark igen sat kurs mod guld i bådklassen.
  For fire år siden var det Jonas Warrer og Martin Kirketerp, der vandt guld i klassen. I år er det to andre sejlere, der repræsenterer danskerne i vandet ud for Weymouth.
  
  Samlet føring
  Mandag blev det til en 2.- og en 4.-plads for danskerne, og det er nok til en samlet føring.
  I sejlsport gælder det om at have så få point som muligt, og efter en 2.- og en 4.-plads, har danskerne 6 point - færrest og dermed bedst af alle.
  I hælene på danskerne er den svenske båd med 8 point, mens både Portugal og Australien har hver 9 point efter de to sejladser.
  
  15 sejladser
  Der er dog stadig lang vej til et dansk titelforsvar af OL-guldet i 49'er-klassen. Der sejles i alt 15 sejladser og en medaljesejlads, hvor pointene tæller dobbelt, inden OL-medaljerne uddeles.
  